
	«Revisited: Κυπριακή παραδοσιακή μουσική»

από το ‘Δωδεκάχορδον’
στο Σπίτι της Κύπρου
	Δωδεκάχορδον

Νότης Γεωργίου    Σουζάνα Μάρκου


Το Σπίτι της Κύπρου με τη στήριξη του Υφυπουργείου Πολιτισμού της Κυπριακής Δημοκρατίας διοργανώνει, την Τετάρτη 3 Απριλίου 2024 και ώρα 19:00, στο Σπίτι της Κύπρου (Ξενοφώντος 2Α, Σύνταγμα) τη μουσική εκδήλωση με το ντουέτο κιθάρας ‘Δωδεκάχορδον’, «Revisited: Κυπριακή παραδοσιακή μουσική», αφιέρωμα στην κατεχόμενη Κύπρο, 50χρονα εισβολής και κατοχής.

Συμμετέχουν:

Νότης Γεωργίου, μουσική εκτέλεση, σύνθεση, σύνθεση εικόνων προβολών, επιλογή και συγγραφή κειμένων, αφήγηση, καλλιτεχνική επιμέλεια

Σουζάνα Μάρκου, μουσική εκτέλεση

Το ντουέτο κιθάρας «Δωδεκάχορδον» παρουσιάζει κυπριακή παραδοσιακή μουσική σε επεξεργασία/μεταγραφή Νότη Γεωργίου. H απαγγελία του κειμένου, σε κυπριακή διάλεκτο, συνοδεύεται από ζωντανή μουσική και τεκμηριώνεται από φωτογραφίες του αρχείου του Γραφείου Τύπου και Πληροφοριών της Κύπρου.

Ο Νότης Γεωργίου συνέθεσε το έργο έχοντας κατά νου το μοντέλο του αρχαίου ραψωδού και αοιδού και τον μεταγενέστερο τύπο του κυπρίου τσιαττιστή (οργανοπαίχτη - αφηγητή). Τα κείμενα είναι στην κυπριακή διάλεκτο, γραμμένα άλλοτε κατά το ύφος της εποχής στην οποία αναφέρεται η μουσική (αρχαιότροπα, ιστορικά, μυθολογικά, παράφραση δημοτικών κ.λπ.) και άλλοτε σε ελεύθερη γραφή. Η εκτέλεση του έργου για τους δύο σολίστ, τεχνικά, είναι ιδιαίτερα απαιτητική και ερμηνευτικά, υπαγορεύει μια σχηματική απόδοση της κυπριακής μουσικής και των οργάνων της.

27 Μαρτίου 2024

